              EELNÕU
										

Kohalike maksude seaduse muutmise seadus


§ 1. Kohalike maksude seaduse muutmine

Kohalike maksude seaduses tehakse järgmised muudatused:

1) paragrahvi 2 lõige 2 muudetakse ja sõnastatakse järgmiselt: 
„(2) Maksumäärus jõustub kohaliku omavalitsuse korralduse seaduses sätestatud korras. Valla- või linnavalitsus edastab vastu võetud maksumääruse Maksu- ja Tolliametile, kes avaldab maksumääruse oma veebilehel.“;

2) paragrahvi 3 lõige 4 muudetakse ja sõnastatakse järgmiselt:
„(4) Valla- ja linnavalitsused võivad volikogude volitusel sõlmida omavahel halduslepingu, millega antakse lepinguosalistes valdades ja linnades kehtestatud sama liiki kohalike maksude maksuhalduri ülesanded üle ühe lepinguosalise valla või linna ametiasutusele.“;

3) paragrahvi 3 lõige 6 muudetakse ja sõnastatakse järgmiselt: 
 „(6) Valla- ja linnavalitsus võib volikogu volitusel sõlmida Maksu- ja Tolliametiga kohalike maksude kogumiseks halduslepingu. Lepingu sõlmimise ja täitmisega seotud kulud kaetakse omavalitsuse eelarvest.“;

4) paragrahvi 5 täiendatakse punktiga 11 järgmises sõnastuses:
„11) sotsiaalse taristu arendustasu.“;

5) seadust täiendatakse §-iga 142 järgmises sõnastuses:
„§ 142. Sotsiaalse taristu arendustasu

(1) Volikogu võib kehtestada oma territooriumil sotsiaalse taristu arendustasu, mille eesmärk on osaliselt katta kohaliku omavalitsuse üksuse territooriumil elamuarenduse tulemusena elama asuvate valla- või linnaelanike teenindamiseks vajalikud sotsiaalse taristu ehitamise kulud, et aidata kaasa kohaliku omavalitsuse üksuse korraldatavate vajalike avalike teenuste osutamisele.

(2) Sotsiaalne taristu käesoleva paragrahvi tähenduses on kohaliku omavalitsuse üksuse avalike teenuste osutamiseks kasutatav ehitis või ehitise osa, eelkõige lasteaed, lastehoid, põhikool ja gümnaasium.

(3) Sotsiaalse taristu arendustasu maksvad füüsilised ja juriidilised isikud kohaliku omavalitsuse üksuse territooriumil volikogu määratud sotsiaalse taristu arendustasu alal juhul, kui sellel alal kavandatakse detailplaneeringu või projekteerimistingimuste menetluse käigus vähemalt kolme elamuühiku rajamist.

(4) Volikogu võib määrusega kehtestada kolmest elamuühikust kõrgema elamuühikute arvu alampiiri, millest alates tekib tasu maksmise kohustus. 

(5) Elamuühik käesoleva paragrahvi tähenduses on iseseisva eluruumina kasutatav korter, üksikelamu, üks osa paarismajast või üks osa ridaelamust.

(6) Volikogu sätestab määrusega maksukohustuse tekkimise aja:
1) detailplaneeringu menetlusetapi täpsusega;
2) projekteerimistingimuste menetlusetapi täpsusega.

(7) Volikogu kehtestab määrusega sotsiaalse taristu arendustasu maksmise tingimused ja korra, milles sätestatakse sotsiaalse taristu arendustasu: 
1) rakendamise ala kohaliku omavalitsuse üksuse territooriumil;
2) määra või määrad; 
3) soodustused ja vabastused;	
4) tagastamise alused.

(8) Sotsiaalse taristu arendustasu makstakse omavalitsuse eelarvesse volikogu poolt kehtestatud tähtajaks.“.

§ 2. Seaduse jõustumine	

Käesolev seadus jõustub 2027. aasta 1. jaanuaril. 

